Veldtog teen onteieningswet geloodsAfriForum se Ernst van Zyl en Ernst Roets. (Foto: Verskaf) Die burgerregteorganisasie AfriForum het Dinsdag ŉ omvattende veldtog teen die onteieningswetsontwerp geloods byna ŉ maand nadat die Nasionale Vergadering die finale weergawe van die wet goedgekeur het. Die jongste veldtog oor die omstrede wetsontwerp beywer om die gevare daarvan op plaaslike, nasionale en veral internasionale vlak ten toon te stel. Ernst van Zyl, veldtogbeampte vir strategie en inhoud by AfriForum, voer aan dat die wet “privaateiendomsreg bedreig” en dat “AfriForum alles binne sy mag sal doen om die vernietigende wetsontwerp te stop”. Die organisasie, tesame met talle politieke partye en instansies, het sterk standpunt teen die onteieningswetsontwerp geneem gedurende die kommentaartydperk. Die wetsontwerp is nogtans aan die Nasionale Raad van Provinsies gestuur vir instemming. Die organisasies Sakeliga en AgriSA het reeds hul kommer uitgespreek oor die “ernstige gebreke in die onteieningswet”. “Ons kan nie toelaat dat die regering die mag kry om enige eiendom wat hulle wil net te gryp nie,” sê Van Zyl. AfriForum het Dinsdag ŉ manifes, wat die onteieningswetsontwerp teenstaan, bekend gemaak. Die manifes is deur 13 burgerregte-, landbou-, politieke en ander organisasies van regoor die land onderteken. “As hierdie wetsontwerp deurgevoer word, sal dit verwoestende gevolge vir die reeds sukkelende ekonomie hê, burgers wreed van hul eiendomsreg ontneem, meer weë vir korrupsie moontlik maak en die finansiële sektor destabiliseer,” lui die manifes. “Daar moet kennis geneem word dat hierdie wetsontwerp nie net tot landbougrond beperk is nie, maar tot alle eiendom wat aan die staat se keuse onderwerp sal word. Met betrekking tot die bevoegdheid om private eiendom te onteien, strek die wetsontwerp na alle vorme van eiendom, insluitend bewegende eiendom en intellektuele eiendom. Die wetsontwerp se voorgestelde ‘onteien nou, argumenteer later’-benadering is ŉ volledige konsolidasie van regeringsmag om eiendom sonder geregtelike toesig te konfiskeer.” Die manifes voer aan dat die reg op private eiendom ŉ fundamentele, grondwetlik beskermde reg is en dat enige bedreiging van hierdie reg teengestaan moet ​​word met die erns wat dit verdien. AfriForum hoop om nou ook op plaaslike vlak sy takke te mobiliseer om die manifes aan hul provinsiale regerings te oorhandig. Tesame met die manifes het AfriForum in ŉ skrywe aan pres. Cyril Ramaphosa die ongrondwetlikheid en gevare van die wet uitgelig. Die wet se tekortkominge word ook hierin uiteengesit. AfriForum versoek dat Ramaphosa ingevolge die Grondwet die wetsontwerp terugverwys na die wetgewer wat op sy beurt van vooraf na die konstitusionele hof verwys word vir oorweging. Laastens gaan AfriForum as deel van die internasionale komponent van sy veldtog briewe aan verskeie ambassades in die land rig. In hierdie briewe versoek AfriForum dat die ambassades hul tuislande in kennis stel van die jongste bedreiging van privaateiendomsreg in Suid-Afrika. AfriForum beplan ook om sy uitgebreide netwerk van kontakte in die buiteland in te lig oor die gevare van die onteieningswetsontwerp. “Wetsontwerpe is al vantevore in hul spore gestuit wanneer dit na die Raad van Provinsies en dan die president gestuur word vir goedkeuring, juis weens internasionale en openbare druk teen die betrokke wetgewing,” sê Van Zyl.